DECIZIA COMISIEI
din 28 septembrie 2009
de autorizare a unor state membre să își revizuiască programele anuale de monitorizare a ESB
[notificată cu numărul C(2009) 6979]
(Text cu relevanță pentru SEE)
(2009/719/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 6 alineatul (1b) paragraful al doilea,
întrucât:
(1)
Regulamentul (CE) nr. 999/2001 stabilește norme de prevenire, control și eradicare a encefalopatiilor spongiforme transmisibile (EST) ale animalelor și solicită fiecărui stat membru să deruleze un program anual de monitorizare a EST, pe baza unor activități de supraveghere activă și pasivă, în conformitate cu anexa III la respectivul regulament.
(2)
Programele anuale de monitorizare respective trebuie să vizeze cel puțin anumite subpopulații de animale bovine, astfel cum prevede Regulamentul (CE) nr. 999/2001. Subpopulațiile respective trebuie să includă toate animalele bovine cu vârstă mai mare de 24 sau 30 de luni, limita de vârstă depinzând de categoriile menționate în anexa III capitolul A partea I punctele 2.1, 2.2 și 3.1 la Regulamentul (CE) nr. 999/2001.
(3)
Articolul 6 alineatul (1b) din Regulamentul (CE) nr. 999/2001 prevede că statele membre care pot demonstra o îmbunătățire a situației lor epidemiologice, în conformitate cu anumite criterii, pot solicita revizuirea programelor lor anuale de monitorizare.
(4)
Anexa III (capitolul A partea I punctul 7) la Regulamentul (CE) nr. 999/2001 stabilește informațiile care trebuie transmise Comisiei, precum și criteriile epidemiologice care trebuie respectate de statele membre care doresc să își revizuiască programele anuale de monitorizare.
(5)
La data de 17 iulie 2008, Autoritatea Europeană pentru Siguranța Alimentară (EFSA) a publicat un aviz științific (2) care conține o evaluare a nivelului de risc suplimentar pentru sănătatea oamenilor și a animalelor ca urmare a punerii în aplicare a unui regim revizuit de monitorizare a encefalopatiilor spongiforme bovine (ESB) în cele 15 țări care erau membre ale Comunității înainte de 1 mai 2004. Avizul a concluzionat că dacă vârsta animalelor bovine vizate de program ar crește de la 24 de luni la 48 de luni, în respectivele state membre s-ar rata depistarea a mai puțin de un caz de ESB per an.
(6)
Decizia 2008/908/CE a Comisiei din 28 noiembrie 2008 de autorizare a unor state membre să își revizuiască programul anual de monitorizare a ESB (3) a fost adoptată pe baza respectivului aviz EFSA, precum și pe baza evaluării solicitărilor individuale ale respectivelor 15 state membre.
(7)
La data de 1 septembrie 2008, Slovenia a transmis Comisiei o solicitare de revizuire a programului său anual de monitorizare a ESB.
(8)
Oficiul alimentar și veterinar (OAV) a efectuat în ianuarie 2009 o inspecție în statul membru respectiv, pentru a verifica respectarea criteriilor epidemiologice menționate în anexa III capitolul A partea I punctul 7 la Regulamentul (CE) nr. 999/2001.
(9)
Rezultatele respectivei inspecții confirmă faptul că normele privind măsurile de protecție menționate în Regulamentul (CE) nr. 999/2001 sunt corect puse în aplicare în Slovenia. În plus, toate cerințele menționate la articolul 6 alineatul (1b) paragraful al treilea și toate criteriile epidemiologice menționate în anexa III capitolul A partea I punctul 7 la Regulamentul (CE) nr. 999/2001 erau verificate și îndeplinite de către Slovenia.
(10)
La data de 29 aprilie 2009, EFSA a publicat un nou aviz științific de actualizare a riscului pentru sănătatea oamenilor și a animalelor determinat de revizuirea regimului de monitorizare a ESB în unele state membre (4). De asemenea, în avizul respectiv a fost evaluată situația din Slovenia și s-a concluzionat că, dacă vârsta animalelor bovine vizate de program ar crește de la 24 de luni la 48 de luni, în respectivul stat membru s-ar rata depistarea a mai puțin de un caz de ESB per an.
(11)
Ținând cont de toate informațiile disponibile, solicitarea transmisă de Slovenia, de revizuire a programului ei anual de monitorizare a ESB, a fost evaluată în sens favorabil. Prin urmare, este adecvat ca Slovenia să fie autorizată să își revizuiască programul anual de monitorizare și să stabilească vârsta de 48 de luni ca noua limită de vârstă, în statul membru respectiv, de testare a prezenței ESB.
(12)
Din motive epidemiologice, trebuie specificat că programele de monitorizare revizuite pot fi aplicate doar animalelor bovine născute într-un stat membru care este autorizat să își revizuiască programul de monitorizare.
(13)
Pentru asigurarea aplicării uniforme a legislației comunitare, este adecvat să se stabilească norme cu privire la limita de vârstă de testare în cazul animalelor bovine născute într-un stat membru și testate în alt stat membru.
(14)
Din motive de claritate și de coerență a legislației comunitare, Decizia 2008/908/CE ar trebui abrogată și înlocuită cu prezenta decizie.
(15)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre enumerate în anexă pot să își revizuiască programele anuale de monitorizare, astfel cum se prevede la articolul 6 alineatul (1b) din Regulamentul (CE) nr. 999/2001 („programe anuale de monitorizare revizuite”).
Articolul 2
(1) Programele anuale de monitorizare revizuite se aplică numai animalelor bovine născute în statele membre enumerate în anexă și vizează cel puțin toate animalele bovine cu vârsta mai mare de 48 de luni aparținând următoarelor subpopulații:
(a)
animalele menționate în anexa III capitolul A partea I punctul 2.1 la Regulamentul (CE) nr. 999/2001;
(b)
animalele menționate în anexa III capitolul A partea I punctul 2.2 la Regulamentul (CE) nr. 999/2001;
(c)
animalele menționate în anexa III capitolul A partea I punctul 3.1 la Regulamentul (CE) nr. 999/2001.
(2) În cazul în care animale bovine aparținând subpopulațiilor menționate la alineatul (1) și născute într-un stat membru enumerat în anexă sunt testate într-un alt stat membru în vederea stabilirii prezenței ESB, se aplică limitele de vârstă de testare în vigoare în statul membru unde se efectuează testarea.
Articolul 3
Decizia 2008/908/CE se abrogă.
Articolul 4
Prezenta decizie se adresează statelor membre.
Adoptată la Bruxelles, 28 septembrie 2009.